Go Remix teiken jong latte | Netwerk24
Datsun se Go Remix
As jy 'n Datsun-aanhanger is, jonk van gees en die gewone Datsun Go doen dit nie vir jou nie, is daar nou die Go Remix.
Die Remix is gegrond op die effens luukser Go Lux. Onthou nog die bohaai rondom die Datsun Go se veiligheid destyds? Wel, dit lyk nie asof dit ­kopers veel geskeel het nie.
Met net twee modelle het Datsun die meeste maande tussen 250 en 350 eenhede van die hand gesit. Die reeks is onlangs uitgebrei met die koms van die Go+ wat meer soos 'n klein stasiewaentjie met sewe sitplekke is.
Die Datsun bly van die goedkoopste nuwe rygoed wat beskikbaar is met die intreevlak Go Mid wat net R106 900 kos en die Lux wat jou R123 900 uit die sak sal jaag.
Die nuwe Remix is, soos genoem, op die Lux gegrond en kos R159 900. Daar sal net 200 eenhede van die Remix plaaslik beskikbaar wees.
Datsun sê die Remix word op kopers tussen 18 en 30 gemik.
Met die Remix kry jy 'n lugdinamika-pakket (drukvin agter en lugskorte rondom), 15-duim-allooivellings, misligte, kantspieëls met ingeboude flikkers,'n Blaupunkt Bluetooth-klankstelsel, donkerkleurige afwerking binne en Datsun Go-vloermatjies.